b"\n_START_ARTICLE_\nSeguretat ciutadana\n_START_PARAGRAPH_\nLa seguretat ciutadana \xc3\xa9s l'acci\xc3\xb3 integrada que desenvolupa l'Estat amb la col\xc2\xb7laboraci\xc3\xb3 de la ciutadania i d'altres organitzacions de b\xc3\xa9 p\xc3\xbablic, destinada a assegurar la conviv\xc3\xa8ncia pac\xc3\xadfica, l'erradicaci\xc3\xb3 de la viol\xc3\xa8ncia, l'\xc3\xbas pac\xc3\xadfic i ordenat de vies i d'espais p\xc3\xbablics i, en general, evitar la comissi\xc3\xb3 de delictes i faltes contra les persones i contra llurs b\xc3\xa9ns._NEWLINE_En termes generals, per seguretat ciutadana s'ent\xc3\xa9n el conjunt d'accions democr\xc3\xa0tiques a favor de la seguretat dels habitants i dels seus b\xc3\xa9ns, i ajustades al dret de cada pa\xc3\xads. De fet, el repte actual \xc3\xa9s harmonitzar l'exercici dels Drets Humans de cada un amb les diferents pol\xc3\xadtiques en mat\xc3\xa8ria de seguretat ciutadana dels estats. Per exemple, l'Organitzaci\xc3\xb3 dels Estats Americans planteja que de vegades s'apliquen pol\xc3\xadtiques que s'han demostrat ineficaces com augmentar les penes, la reducci\xc3\xb3 de garanties processals o mesures per aplicar el dret penal a menors d'edat; que poden derivar en moviments paramilitars o parapolicials quan l'Estat no \xc3\xa9s capa\xc3\xa7 de reaccionar d'una forma efica\xc3\xa7 contra la viol\xc3\xa8ncia i el delicte, i per tant la situaci\xc3\xb3 s'agreuja."